**วิธีการปฏิบัติที่เป็นเลิศ(Best Practice) ของครูผู้สอน**

ชื่อผลงาน เสริมสร้างการเรียนรู้คำศัพท์ภาษาอังกฤษด้วย Crossword Puzzle

ชื่อผู้นำเสนอผลงาน นางปิยะพร การสมเนตร

ชื่อหน่วยงาน/กลุ่มสาระ โรงเรียนคิชฌกูฏวิทยา จังหวัดจันทบุรี / กลุ่มสาระการเรียนรู้ภาษาต่างประเทศ

**1. ความสำคัญของวิธีปฏิบัติที่เป็นเลิศ**

 ภาษาอังกฤษ เป็นภาษากลางที่ใช้สื่อสารกันทั่วโลกและจำเป็นต้องเรียนรู้อย่างต่อเนื่อง ดังนั้นการเรียนการสอนภาษาอังกฤษในปัจจุบันที่จะทำให้ผู้เรียนเกิดทักษะทั้ง 4 ด้าน คือ ฟัง พูด อ่าน และเขียนนั้น คำศัพท์ภาษาอังกฤษเป็นสิ่งที่สำคัญในการเรียนรู้เบื้องต้นที่นำไปสู่การฟัง การพูด การอ่านและการเขียนที่ถูกต้องตามโครงสร้างภาษาอังกฤษ ครูจึงนำกิจกรรมการเรียนการสอนแบบใช้ Crossword Puzzle (เกมอักษรไขว้) เพื่อกระตุ้นให้ผู้เรียนสนใจ และจดจำคำศัพท์ภาษาอังกฤษที่ใหม่และหลากหลายขึ้น ซึ่งจะเป็นผลดีต่อนักเรียนในการเรียนวิชาภาษาอังกฤษได้เป็นอย่างดี

**2. วัตถุประสงค์และเป้าหมายของการดำเนินงาน**

 2.1 นักเรียนได้เรียนรู้คำศัพท์ใหม่โดยการใช้เกม (Crossword Puzzle)

 2.2 เพื่อสร้างเจตคติทีดีต่อการเรียนวิชาภาษาอังกฤษ

 2.3 เพื่อฝึกสมาธิในการจดจำคำศัพท์ได้อย่างต่อเนื่อง

**3. ขั้นตอนการดำเนินการ**

 3.1 ศึกษารูปแบบการจัดกิจกรรมและดำเนินกิจกรรมการจัดการเรียนการสอน ตามโครงสร้างรายวิชา ภาษาอังกฤษ

 3.2 จัดกิจกรรมการเรียนการสอน ให้กับนักเรียนโดยใช้เกม (Crossword Puzzle)

 3.2.1 ให้นักเรียนเรียนรู้คำศัพท์ก่อนเข้าสู่บทเรียนในแต่ละเรื่อง โดยการแบ่งกลุ่มทำใบงาน มีการแข่งขันนำเสนอคำศัพท์ และเชื่อมโยงการเรียนรู้ตามโครงสร้างรายวิชาภาษาอังกฤษ

 3.2.2 ประเมินผลการพัฒนาการเรียนรู้จากการสอบกลางภาคและปลายภาค

**4. ผลการดำเนินงาน/ประโยชน์ที่ได้รับ**

 พบว่า นักเรียนมีสมาธิและมีความสนใจในการเรียนรู้คำศัพท์ภาษาอังกฤษโดยใช้เกม (Crossword Puzzle) มากยิ่งขึ้น ทำให้นักเรียนสามารถนำคำศัพท์มาใช้ในโครงสร้างภาษาอังกฤษ และพัฒนาทักษะภาษาอังกฤษทั้ง 4 ด้าน

**5. ปัจจัยความสำเร็จ**

 การจัดกิจกรรมการเรียนรู้และเทคนิคการสอนภาษาอังกฤษต่าง ๆ ต้องศึกษาหาแนวทางการจัดกิจกิจกรรมให้หลากหลายและทันสมัย แล้วนำไปประยุกต์ใช้ในการจัดกิจกรรมการเรียนการสอนเพื่อเสริมสร้างและพัฒนาให้ผู้เรียนมีความรู้ความสามารถตามมาตรฐานตัวชี้วัดที่หลักสูตรกำหนด และผู้เรียนมีเทคนิคในการจดจำคำศัพท์เพื่อให้มีผลสัมฤทธิ์ทางการเรียนรายวิชาภาษาอังกฤษที่สูงขึ้นตามลำดับ

**6. บทเรียนที่ได้รับ**

 นักเรียนมีการพัฒนาความรู้ของตนเอง รู้จักใช้เทคโนโลยีให้เป็นประโยชน์ต่อการศึกษา ได้ทำงานร่วมกันอย่างมีสมาธิและเป็นระบบ ซึ่งจะนำไปสู่การสร้างเจตคติที่ดีต่อรายวิชาภาษาอังกฤษมากยิ่งขึ้น

**7. การเผยแพร่/การได้รับการยอมรับ**

 นำเสนอผ่านครูผู้สอนและครูกลุ่มสาระการเรียนรู้อื่นๆ จึงได้รับการยอมรับภายในโรงเรียน